ሰሞኑን ክፉኛ ሲያሳስበኝ ነበርና ወጌን በቀጥታ በፓርቲው ላይ አተኩሬ እንድጀምር ሰበብ ሆነኝ፡፡ ለነገሩ ጉዳዩ እናንተንም ሳያሳስባችሁ እንደማይቀር እገምታለሁ - ምናልባት ታክቷችሁ ካልተዋችሁት በቀር፡፡ ዘንግቼው እንጂ ጉዳዩ ኢህአዴግንም ማሳሰቡ አይቀርም - የፖለቲካውን ገ ግንባታ ያበላሽበታልና እኔ የምለው ግን መኢአድ ውስጥ ምን ተዓምር ቢኖር ነው ይሄ ሁሉ ቀውጢ በአመራሮች መካከል የተፈጠረው? ሥልጣን - የለም! (የምሩን ሥልጣን ማለቴ ነው) ገንዘብ - ከየት የመጣ! ዝናና ክብር - የኢትዮጵያ ፖለቲካ ይሄን አያውቅም! ታዲያ የብጥብጡ መንስኤ ምን ይሆን? ነገርዬው እኮ እዚህ ወረቀት ላይ እንደተጻፈው ቀላል እንዳይመስላችሁ. . . ወይስ በጦቢያ ምድር የፖለቲካ ፓርቲዎች ነፍስ እንዳይዘሩ (በሁለት እግራቸው እንዳይቆሙ) የረገማቸው አለ? ይሄን ሁሉ የምዘባርቀው ወድጄ እንዳይመስላችሁ፡፡
